ሚኒስትሯ በአዲስ አበባ እየተሰሩ ያሉ የተለያዩ ፕሮጀክቶችን ጎበኙ
የትራንስፖርት ሚኒስቴር ሚኒስትር ወ/ሮ ዳግማዊት ሞገስ፣ ሚኒስትር ዴኤታ ወ/ሮ ሙሉ ገ/እግዚአብሔር እንዲሁም የከተማ አስተዳደሩ ምክትል ከንቲባና የትራንስፖርት የቢሮ ኃላፊ ዶ/ር ሰለሞን ኪዳነ እና ሌሎችም በመዲናዋ የትራንስፖርት ቢሮ እየተሰሩ ያሉ ፕሮጀክቶችን ጎብኝተዋል።በጉብኝቱ የመርካቶ አውቶብስ ተርሚናል በአንድ ጊዜ 20 አውቶብሶችን በማስተናገድ እስከ 2 ሺህ ሰው የመጫን አቅም ያለው መሆኑ ተገልጿል።ተርሚናሉ ለአካል ጉዳተኞች የሊፍት አገልግሎት እንዲሰጥ ተደርጎ የተዘጋጀ መሆኑም በጉብኝቱ ወቅት ተብራርቷል፡፡
ፕሮጀክቱ ሲጠናቀቅም በሰዓት 6 ሺህ ተጠቃሚዎችን ማስተናገድ እንደሚችልም ነው የተገለፀው።የሸጎሌ እና የቃሊቲ አውቶብስ ተርሚናሎችም በጥሩ አፈፃፀም ላይ እንደሚገኙና የአውቶብስ ዴፖዎቹ የራሳቸው የጥገና ማዕከል፣የነዳጅ ማደያ፣ ዘመናዊ የመኪና የማጠቢያ ቦታና ሰፊ የማቆሚያ ቦታ እንዳላቸው ተገልጿል፡፡ወይዘሮ ዳግማዊት ሞገስ የከተማ አስተዳደሩ የትራንስፖርት ቢሮ ኘሮጀክቶችን በቅርበት በመከታተል በወቅቱ ተጠናቀው ለህብረተሰቡ አገልግሎት እንዲሰጡ ላደረጉት ከፍተኛ ጥረት ምስጋና አቅርበዋል።ሚኒስትር ዴኤታ ወ/ሮ ሙሉ ገ/እግዚአብሔርም በበኩላቸው ይህ ትልቅ ውጤትና ጅማሮ በሌሎች የሀገራችን ክፍሎችም ሊስፋፋና ህብረተሰቡም እንዲያውቀዉ የግንዛቤ ማስጨበጥ ስራ ሊሰራ ይገባል ማለታቸውን ከትራንስፖርት ሚኒስቴር የተገኘነው መረጃ ያመለክታል።